1999/261/YUTP: Yhteinen kanta 16 päivältä huhtikuuta 1999, jonka neuvosto on määritellyt Euroopan unionista tehdyn sopimuksen J.2 artiklan perusteella Libyasta



Virallinen lehti nro L 103 , 20/04/1999 s. 0001 - 0002



YHTEINEN KANTA 16 päivältä huhtikuuta 1999, jonka neuvosto on määritellyt Euroopan unionista tehdyn sopimuksen J.2 artiklan perusteella Libyasta (1999/261/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 artiklan, sekä katsoo, että neuvosto teki 22 päivänä marraskuuta 1993 päätöksen Euroopan unionin ja Libyan välisten taloudellisten suhteiden rajoittamista koskevasta yhteisestä kannasta 93/614/YUTP(1) Yhdistyneiden Kansakuntien turvallisuusneuvoston antaman päätöslauselman 883(1993) asiaan liittyvien määräysten mukaisesti, Yhdistyneiden kansakuntien turvallisuusneuvosto antoi 27 päivänä elokuuta 1998 päätöslauselman 1192(1998), jossa se vahvisti uudelleen päätöslauselmissaan 748(1992) ja 883(1993) vahvistetut toimenpiteet, ja päätti että mainitut toimenpiteet keskeytetään välittömästi, jos YK:n pääsihteeri ilmoittaa YK:n turvallisuusneuvostolle, että kaksi PanAmin lennon 103 räjäyttämisestä syytettyä henkilöä ovat saapuneet Alankomaihin oikeudenkäyntiä varten ja että Libyan hallitus toimii yhteistyössä Ranskan oikeusviranomaisten kanssa asiassa, joka koskee UTA 772:n räjäyttämistä, YK:n pääsihteeri antoi edellä mainitut ilmoitukset 5 päivänä huhtikuuta 1999; YK:n turvallisuusneuvoston päätöslauselmiin 748(1992) ja 883(1993) perustuvat toimenpiteet Libyaa vastaan olisi näin ollen keskeytettävä, YK:n pääsihteeri laatii 90 päivän kuluessa keskeyttämisestä kertomuksen siitä, onko Libya täyttänyt jäljellä olevat, YK:n turvallisuusneuvoston päätöslauselmissa 731(1992) ja 748(1992) olevat ehdot, keskeytettyjen toimenpiteiden päättämiseksi YK:n turvallisuusneuvoston päätöslauselman 883(1993) 16 kohdan mukaisesti, jos Libya täyttää täysin edellä mainituissa päätöslauselmissa olevat edellytykset ja päätökset, ja unioni katsoo, että toistaiseksi on aiheellista jatkaa niiden Libyan vastaisten toimenpiteiden täytäntöönpanoa, joista jäsenvaltiot päättivät vuonna 1986 Libyan terrorismille antaman tuen vuoksi, ON MÄÄRITELLYT TÄMÄN YHTEISEN KANNAN: 1 artikla YK:n turvallisuusneuvoston päätöslauselmiin 748(1992) ja 883(1993) perustuvat Libyan vastaiset rajoittavat toimenpiteet keskeytetään YK:n turvallisuusneuvoston päätöslauselman 1192(1998) mukaisesti lukuun ottamatta YK:n turvallisuusneuvoston päätöslauselman 883(1993) 8 kohdan soveltamiseksi toteutettavia toimenpiteitä. 2 artikla 1. Jäsenvaltioiden 27 päivänä tammikuuta ja 14 päivänä huhtikuuta 1986 päättämät toimenpiteet, eli a) aseita ja muita sotilaallisia välineitä koskeva vientikielto, b) diplomaatti- ja konsulaattihenkilökunnan liikkumisvapautta koskevat rajoitukset, c) diplomaattisten edustustojen ja konsuliedustustojen henkilökunnan vähentäminen, d) tiukemmat viisumivaatimukset ja -menettelyt jäävät voimaan. 2. Alankomaihin sovelletaan YK:n turvallisuusneuvoston päätöslauselman 1192(1998) mukaisesti poikkeusta edellä olevan 1 kohdan b ja c alakohdassa mainituista toimenpiteistä "Lockerbie-oikeudenkäynnin" pitämisen helpottamiseksi. 3 artikla Tätä yhteistä kantaa tarkastellaan uudelleen YK:n pääsihteerin toimitettua kertomuksen siitä, onko Libya täyttänyt muut YK:n turvallisuusneuvoston päätöslauselmissa 731(1992) ja 748(1992) olevat ehdot. 4 artikla Tämä yhteinen kanta tulee voimaan 6 päivänä huhtikuuta 1999. 5 artikla Tämä yhteinen kanta julkaistaan Euroopan yhteisöjen virallisessa lehdessä. Tehty Luxemburgissa 16 päivänä huhtikuuta 1999. Neuvoston puolesta J. FISCHER Puheenjohtaja (1) EYVL L 295, 30.11.1993, s. 7.